דניס מדוז

**דניס לין מדוז** (Dennis Lynn Meadows) (נולד ב-7 ביוני 1942) הוא מדען אמריקאי ופרופסור אמריטוס לניהול מערכות, וכן מנהל לשעבר של המכון למחקרי מדיניות ומדעי החברה באוניברסיטת ניו המפשייר . הוא נשיא המעבדה ללמידה אינטראקטיבית, ומוכר ברחבי העולם כאחד ממחברי הספר "גבולות לצמיחה" יחד עם אשתו דונלה מדוז ושותפים נוספים.

דניס מדוז נולד ב-7 ביוני 1942. הוא קיבל תואר ראשון (BA) ממכללת קרלטון, ודוקטורט (PhD) בניהול מבית הספר סלואן לניהול ב-MIT. בנוסף, הוא מחזיק בארבעה תוארי דוקטור לשם כבוד.

בסוף שנות ה-60 החל ללמד במכון הטכנולוגי של מסצ'וסטס (MIT). בין השנים 1970–1972 כיהן כראש פרויקט "Club of Rome Project on the Predicament of Mankind" ב-MIT. בהמשך הקריירה שלו שימש כפרופסור קבוע בפקולטות לניהול, הנדסה ומדעי החברה. במשך שנים רבות ניהל תוכנית לתארים מתקדמים ששילבה עסקים והנדסה.

מידוז הנחה סדנאות ופיתח משחקים אסטרטגיים חדשניים ומורכבים ברחבי העולם במשך עשרות שנים. בנוסף, הוא הרצה ביותר מ-50 מדינות.

הוא שימש כמנהל של שלושה מכוני מחקר אוניברסיטאיים – ב-MIT, בדארטמות' קולג', ובאוניברסיטת ניו המפשייר. כמו כן, היה נשיא לשעבר של האגודה הבינלאומית לדינמיקת מערכות (System Dynamics Society) ושל האגודה הבינלאומית לדימולציות ומשחקים (International Simulation and Games Association).
## עבודתו
### מועדון רומא
מועדון רומא הוא מכון חשיבה עולמי העוסק במגוון נושאים פוליטיים בינלאומיים. הוא נוסד באפריל 1968 וזכה לתשומת לב ציבורית רחבה בשנת 1972 עם פרסום הדו"ח גבולות לצמיחה. בין השנים 1970 ל־1972, מדוז שימש כראש "פרויקט מועדון רומא על מצוקת האנושות במכון MIT", שבנה את המודל העולמי שהיווה את הבסיס לפרסום זה.

### גבולות הצמיחה
גבולות לצמיחה התרפסם בשנת 1972, המדמה את השלכות הגידול המהיר באוכלוסיית העולם וגידול בתוצר הכלכלי, אל מול משאבים מוגבלים. הספר הוזמן על ידי מועדון רומא. מדוז היה אחד ממחברי הספר, לצד רעייתו דונלה מדוז, יורגן רנדרס ווויליאם ו. בהרנס השלישי.

הספר השתמש במודל World3 כדי לדמות את ההשלכות של אינטראקציות בין מערכות כדור הארץ למערכות האנושיות. מדוז עמד בראש הצוות שפיתח את המודל הזה. הספר מהדהד חלק מהחששות והתחזיות של הכומר תומאס רוברט מלתוס בספרו המפורסם "מסה על עקרון האוכלוסייה" משנת 1798. מטרת הספר לא הייתה להציע תחזיות מדויקות למה שירתחש במאה ה-21, אלא לבחון כיצד צמיחה מעריכית מתנגשת עם משאבים סופיים ואיך שינויים שונים כמו אימוץ אנרגיות מתחדשות או גילוי עוד משאבים ישפיעו על המשתנים השונים של גודל האוכלוסייה, תפוקה תעשייתית לנפש, כמות המזון לנפש, משאבים וזיהום. מכיוון שכמות המשאבים אינה ידועה, ניתן היה רק לחקור את ההתנהגות הכללית של המערכת. הספר יצר מחלוקת ציבורית ומקצועית רבה, כאשר חלק מהתומכים והמבקרים שלו התקשו להבין את המסרים בו - לדוגמה פרק שמפרט הנחות שונות לגבי משאבים מתכלים הוצג על ידי תומכים ומתנגדים כאילו הוא תחזית מרכזית של הספר. יחד עם הייחודיות שלו בתחום של חיזוי עתידני ודיון הנוגע לסביבה, כלכלה וקיימות הספר היה פורץ דרך גם בהקשר של ניתוח מערכות דינאמי שכולל משתנים לא ליניארים, לולאות משוב, מודל של זרמים ומאגרים ועוד.

### עדכון 30 שנים לספר
במהלך שלושת העשורים האחרונים של המאה ה־20 חל שינוי תרבותי משמעותי באופן שבו חושבים על תהליכים גלובליים. בראיון שנערך בשנת 2004 הסביר מדוז:

"בשנת 1972, לרוב האנשים לא היה ניתן להעלות על הדעת שההשפעה הפיזית של פעילויות האנושות תוכל אי פעם להיות כה גדולה עד כדי לשנות תהליכים טבעיים בסיסיים של כדור הארץ. אך כיום אנו רגילים להתבונן, להכיר ולדון בחור באוזון, בהרס הדגה הימית, בשינויי האקלים ובעיות גלובליות אחרות."

בפרסום Limits to Growth משנת 1972, ההמלצות התרכזו ב"איך להאט את הצמיחה". בעדכון מ־2004, Limits to Growth: The 30-Year Update, המסר השתנה. מדוז הסביר:

"כיום עלינו להסביר לאנשים כיצד לנהל צמצום מסודר של הפעילות שלהם, כך שתירד אל מתחת לגבולות משאבי כדור הארץ."

בשנת 2014, מחקר שנערך באוניברסיטת מלבורן אישר כי התחזיות שבספר Limits to Growth היו ברובן נכונות. כיום אנו קרובים מאוד לעקוב אחר תרחיש "העסקים כרגיל" שתואר בספר. 
## פרסומים
הוא כתב או היה שותף לכתיבה של 10 ספרים העוסקים במערכת מורכבת, עתידנות, ומשחקים חינוכיים, שתורגמו ליותר מ-30 שפות. מבחר מהבולטים שבהם:
* 1970. *Dynamics of commodity production cycles.*
* 1973. *Toward global equilibrium: collected papers*. עורך שותף.
* 1975. *Beyond growth : essays on alternative futures*. נערך עם אחרים.
* 1974. *Dynamics of Growth in a Finite World*
* 1992. *Beyond the Limits: Confronting Global Collapse, Envisioning a Sustainable Future*
* 1995 "The Systems Thinking Playbook"
* 2004. *Limits to Growth: The 30-Year Update*. . יחד עם דונלה מדוז ויורגן רנדרס. 
* 2016. *The Climate Change Playbook*.עם לינדה בות'-סוויני וגיליאן מרטין-מהרס. 

## פרסים והכרה
בין הפרסים בהם זכה:
* פרס יפן - בשנת 2009 קיבל את פרס יפן על "תרומתו בתחום של מעבר לחברה בת קיימא בהרמוניה עם הטבע".
* היכל התהילה של כדור הארץ - בשנת 2008 הוכנס להיכל התהילה של כדור הארץ בקיוטו, יפן, כאות הוקרה על תרומתו לשמירה על הסביבה באמצעות מחקר אקדמי פורץ דרך בשימוש בר-קיימא במשאבים.
* פרס התרבות הגרמני בשנת 2019 קיבל את פרס הטבע של קרן קידום התרבות במינכן, גרמניה.

## קישורים חיצוניים

* הרצאה של דניס מדוז על הספר "גבולות לצמיחה" במלאת 40 שנה לצאתו, youtube, 2012
* Megan Gambino, Is it Too Late for Sustainable Development? ראיון עם דניס מדווז, 2012
* דניס מדווז ד"ר לשם כבוד, École normale supérieure de Lyon, 2022

## הערות שוליים

קטגוריה:בוגרי המכון הטכנולוגי של מסצ'וסטס
קטגוריה:כלכלנים אמריקאים